|  |  |  |  |  |  |
| --- | --- | --- | --- | --- | --- |
| **Rapporterende enhet: HF** |  | **Rapportert av: Trude Jensen** |  | **Periode:** **15.12.22** |  |

# Ledelsesvurdering oppdatert langtidsprognose pr. 3. tertial 2022

### Innledning

HF har som følge av forsinkelser i aktivitet grunnet covid-19 og økt nettobidrag på grunn av tilslag på nye ekstern finansierte prosjekter, akkumulert opp et stort mindreforbruk pr. utgangen av november 2022. Ambisjonen i langtidsperioden er å få satt ubrukte midler i aktivitet. Dette gjøres i hovedsak ved å forskuttere tilsettinger for kommende avganger, egenfinansiere rekrutteringsstillinger og øke tildeling av antall rekrutteringsstillinger. Dette gir en økning i aktivitet, men med kortsiktig binding. Dette fordi tiltakene som iverksettes på kostnadssiden, er enten midlertidig eller må sees opp mot avganger i årene fremover.

Det er lagt til grunn en forventet økning i rammen i langtidsperioden, grunnet økning i resultatbaserte omfordelingsmidler for faktisk økning på ekstern finansierte prosjekter fra EU. Det er estimert at nettobidraget vil gå noe ned i langtidsperioden. Det er lagt inn et konservativt estimat på nye eksternfinansierte prosjekter.

### Vurdering av langtidsprognoser 2024-2027 og budsjett 2023

Budsjettet for 2023 og langtidsprognosen viser at handlingsrommet for HF skal reduseres frem mot utgangen av år 2027. Selv med kutt i rammen grunnet statsbudsjettet for 2023 og kutt grunnet økte energikostnader i 2023, vil HF fortsatt ha et visst akkumulert mindreforbruk ved utgangen til 2027. Det skyldes i hovedsak et stort mindreforbruk fra tidligere år. Dette forutsetter at HF fortsetter den gode utviklingen på ekstern finansiering.

HF er blitt mer avhengig av å få tilslag på ekstern finansierte prosjekter. Hvis man ser på isolert resultat før nettobidrag, ser man at rammeinntektene ikke dekker kostnadene. Dermed er man avhengig av å opprettholde nettobidrag og resultatbaserte omfordelingsmidler på dagens nivå.

Langtidsprognosen og budsjett 2023 legger opp til økt aktivitet, som følge av forskutteringer av avganger og egenfinansierte rekrutteringsstillinger. Dette fordi HF har et stort akkumulert mindreforbruk som man tar med seg inn i år 2023. HF har ingen større investeringer eller utstyr som man kan bruke mindreforbruket på. Dermed er det lønnskostnader som i hovedsak økes i langtidsperioden. Nedgangen i handlingsrommet forutsetter at de rekrutteringene som ligger i langtidsperioden går som planlagt, for at mindreforbruket skal reduseres.

Det aller meste av økningen i det akkumulerte mindreforbruket ligger på instituttene. Dermed er det i hovedsak der aktiviteten og rekrutteringer øker. Utfordringen for HF er at økningen i inntekter og nettobidrag fortsatt har stor usikkerhet knyttet til seg, da HF så langt har en kort historikk på økning innenfor BOA-virksomhet. Jobben fremover blir å vurdere hvordan man best mulig skal bruke midler som eventuelt kan være av kortsiktig og midlertidig karakter. Det må derfor gjøres vurderinger fortløpende i årene fremover, for å se om alle rekrutteringene som er lagt inn kan iverksettes eller ikke.

HF viderefører strategiske satsinger internt på fakultet (“faglige prioriteringer”). HF har satt av 20 millioner kroner pr. år i langtidsperioden til strategiske satsinger.

De største risikoene i langtidsperioden vurderer HF til å være eventuelle ytterligere kutt i statsbudsjettene i årene fremover, samt utviklingen på energikostnader fremover.

Den største usikkerheten i langtidsperioden, mener HF er nettobidrag og midler fra resultatbasert omfordeling. Det er foreløpig lagt opp til et litt konservativt nivå på dette i langtidsperioden.

Årsverksutviklingen viser en økning i langtidsperioden, som henger sammen med økningen i lønnskostnader. Dette er bevisst for å ta ned akkumulert mindreforbruk og forskuttere avganger og tilføre egenfinansierte rekrutteringsstillinger.

Dato: 15.12.2022

dekan

Frode Helland fakultetsdirektør

 Monica Bakken